REGULAMENTUL (CE) NR. 541/2008 AL COMISIEI
din 16 iunie 2008
de adaptare a anumitor cote de pescuit pentru anul 2008 în conformitate cu Regulamentul (CE) nr. 847/96 al Consiliului privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 23 alineatul (4),
având în vedere Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit (2), în special articolul 4 alineatul (2) și articolul 5 alineatele (1) și (2),
întrucât:
(1)
Regulamentul (CE) nr. 2015/2006 al Consiliului din 19 decembrie 2006 de stabilire, pentru 2007 și 2008, a posibilităților de pescuit pentru navele comunitare în ceea ce privește anumite rezerve de pești de adâncime (3), Regulamentul (CE) nr. 1941/2006 al Consiliului din 11 decembrie 2006 de stabilire a posibilităților de pescuit și a condițiilor aferente pentru anumite resurse halieutice și grupuri de resurse halieutice aplicabile în Marea Baltică pentru 2007 (4) și Regulamentul (CE) nr. 41/2007 al Consiliului din 21 decembrie 2006 de stabilire, pentru 2007, a posibilităților de pescuit și a condițiilor asociate pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor (5) specifică stocurile care pot face obiectul măsurilor prevăzute de Regulamentul (CE) nr. 847/96.
(2)
Regulamentul (CE) nr. 2015/2006 al Consiliului, Regulamentul (CE) nr. 1404/2007 al Consiliului din 26 noiembrie 2007 de stabilire a posibilităților de pescuit și a condițiilor aferente pentru anumite resurse halieutice și grupuri de resurse halieutice aplicabile în Marea Baltică pentru 2008 (6), Regulamentul (CE) nr. 40/2008 al Consiliului din 16 ianuarie 2008 de stabilire, pentru 2008, a posibilităților de pescuit și a condițiilor conexe pentru anumite stocuri de pești și grupe de stocuri de pești, aplicabile în apele comunitare și, pentru navele comunitare, în apele în care sunt necesare limitări ale capturilor (7) stabilesc cote pentru anumite stocuri de pește pentru 2008.
(3)
Regulamentul (CE) nr. 147/2007 al Comisiei din 15 februarie 2007 de modificare a anumitor cote de pescuit pentru perioada 2007-2012 în conformitate cu articolul 23 alineatul (4) din Regulamentul (CE) nr. 2371/2002 al Consiliului privind conservarea și exploatarea durabilă a resurselor piscicole în conformitate cu politica comună în domeniul pescuitului (8) reduce anumite cote de pescuit pentru Regatul Unit și Irlanda în perioada 2007-2012.
(4)
Anumite state membre au cerut, în conformitate cu Regulamentul (CE) nr. 847/96, ca o parte din cotele lor pentru 2007 să fie transferată în anul următor. În limitele specificate în respectivul regulament, cantitățile reținute trebuie adăugate la cota pentru 2008.
(5)
În temeiul articolului 5 alineatul (1) din Regulamentul (CE) nr. 847/96, trebuie făcute deduceri din cotele naționale pentru 2008 la un nivel echivalent cu cantitatea pescuită în exces. În temeiul articolului (5) alineatul (2) din Regulamentul (CE) nr. 847/96, trebuie făcute deduceri ponderate din cotele naționale pentru 2008 în cazul depășirii debarcărilor permise în 2007 pentru anumite stocuri de pește specificate în Regulamentele (CE) nr. 41/2007, (CE) nr. 2015/2006 și (CE) nr. 1941/2006. Aceste deduceri se aplică ținând seama de dispozițiile specifice care reglementează stocurile care intră sub incidența organizațiilor regionale de pescuit.
(6)
Anumite state membre au solicitat, în conformitate cu Regulamentul (CE) nr. 847/96, permisiunea de a debarca în anul 2007 cantități suplimentare de pește din anumite stocuri. Debarcările excedentare permise trebuie însă scăzute din cotele pentru 2008 alocate respectivelor state membre.
(7)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Fără a aduce atingere Regulamentului (CE) nr. 147/2007, cotele stabilite de Regulamentul (CE) nr. 40/2008, Regulamentul (CE) nr. 1404/2007 și Regulamentul (CE) nr. 2015/2006 se suplimentează în conformitate cu anexa I sau se reduc în conformitate cu anexa II la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 iunie 2008.